ai4bharat/Pralekha huggingface dataset:
राष्ट्रपती कार्यालय
राष्ट्रपती द्रौपदी मुर्मु यांच्या उपस्थितीत भोपाळच्या महिला बचत गटांची परिषद
आर्थिक स्वावलंबन हे महिला सक्षमीकरणाचे प्रभावी माध्यम आहे: राष्ट्रपती मुर्मु
नवी दिल्ली, 16 नोव्हेंबर 2022
राष्ट्रपती, द्रौपदी मुर्मु यांनी आज भोपाळ येथे महिला बचत गटांच्या परिषदेला उपस्थित राहून मार्गदर्शन केले.
यावेळी बोलताना राष्ट्रपती म्हणाल्या की, भारताला स्वावलंबी आणि विकसित राष्ट्र बनवण्यासाठी महिलांचा जास्तीत जास्त सहभाग आवश्यक आहे. महिलांना मुक्त आणि निर्भय वाटेल आणि ते त्यांच्या क्षमतेचा पुरेपूर वापर करू शकतील, असे आपल्याला वातावरण निर्माण करावे लागेल.राष्ट्रपती म्हणाल्या, महिलांनी एकमेकींना प्रेरणा द्यावी, एकमेकींना मदत करावी, एकमेकींच्या हक्कांसाठी एकत्रितपणे आवाज उठवावा आणि प्रगतीच्या मार्गावर एकत्रितपणे पुढे जावे. बचत गट हे महिलांना एकत्र आणण्यासाठी आणि त्यांना प्रगतीच्या विविध दिशेने पुढे नेण्यासाठी उत्तम व्यासपीठ असल्याचे त्या म्हणाल्या. महिलांचे सक्षमीकरण करून समाजाची प्रगती व्हावी, या उद्देशाने या संमेलनाचे आयोजन करण्यात आले असल्याने, याचा आपल्याला आनंद झाला, असे त्यांनी सांगितले.
राष्ट्रपती म्हणाल्या की , आर्थिक स्वावलंबन हे महिला सक्षमीकरणाचे प्रभावी माध्यम आहे. आर्थिक आणि सामाजिक स्वावलंबन एकमेकांना पूरक आहेत. महिलांच्या स्वावलंबनात बचत गट प्रभावीपणे योगदान देऊ शकतात. त्यांनी नमूद केले की, मध्य प्रदेशात चार लाखांहून अधिक महिला बचत गट सक्रिय आहेत. बचत गटांच्या माध्यमातून महिलांचा अधिकाधिक सहभागच अर्थव्यवस्था, समाज आणि देश मजबूत करेल, असे त्या म्हणाल्या. महिला बचत गटांची एक लोकचळवळ बनवण्याची कल्पना स्तुत्य आहे.
राष्ट्रपतींनी नमूद केले की, महिला जास्तीत जास्त बचत गटांचे नेतृत्व करत आहेत आणि त्यांची उत्पादने भारतात आणि परदेशात विकली जात आहेत. आदिवासी महिलांनी बनवलेली उत्पादने 'ट्रायबल को-ऑपरेटिव्ह मार्केटिंग डेव्हलपमेंट फेडरेशन ऑफ इंडिया लिमिटेड'  च्या माध्यमातून ग्राहकांपर्यंत पोहोचत आहेत हे पाहून त्यांनी आनंद व्यक्त केला.
राष्ट्रपती म्हणाल्या की, ग्रामीण भागात महिला साक्षरतेचे प्रमाण वाढत आहे ही आनंदाची बाब आहे. आपल्या भगिनी आणि मुली स्वतःचा उदरनिर्वाह करून आर्थिक स्वावलंबन मिळवण्याच्या दिशेने वाटचाल करत आहेत. याचा परिणाम ग्रामीण कुटुंबांचे जीवनमान सुधारण्यात होत आहे.
राष्ट्रपती म्हणाल्या की, देशाचा सर्वांगीण विकास आपल्या देशातील महिलांच्या प्रगतीमध्ये आहे. महिलांच्या योगदानामुळे भारत नजीकच्या काळात विकसित राष्ट्र म्हणून उदयास येईल, असा विश्वास त्यांनी व्यक्त केला.
राष्ट्रपतींनी आज सकाळी भोपाळमधील मध्य प्रदेश आदिवासी संग्रहालयाला भेट दिली. या संग्रहालयात आदिवासी संस्कृती, परंपरा, चाली- रीती, चित्रे आणि आदिवासींच्या कलाकृतींचे प्रदर्शन मांडण्यात आले आहे.
राष्ट्रपतींचे भाषण हिंदीत वाचण्यासाठी कृपया येथे क्लिक करावे.
S.Patil/S.Bedekar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 111
पंतप्रधान कार्यालय
ब्रिक्स विस्तारावर पंतप्रधानांचे निवेदन
नवी दिल्ली, 24 ऑगस्ट 2023
प्रसारमाध्यमातील मित्रहो,
नमस्कार.
सर्वप्रथम, मी राष्ट्रपती, माझे मित्र रामाफोसा जी यांना या ब्रिक्स शिखर परिषदेच्या यशस्वी आयोजनाबद्दल शुभेच्छा देतो. त्यांचे अभिनंदन करतो.
या तीन दिवसीय बैठकीतून अनेक सकारात्मक परिणाम पुढे आल्याचा मला आनंद आहे.
ब्रिक्सच्या 15 व्या वर्धापनदिनानिमित्त आम्ही याचा विस्तार करण्याचा महत्त्वपूर्ण निर्णय घेतला आहे.
मी काल म्हटल्याप्रमाणे, भारताने नेहमीच ब्रिक्स सदस्यत्वाच्या विस्ताराचे पूर्ण समर्थन केले आहे.
नवीन सदस्यांच्या समावेशामुळे ब्रिक्स एक संघटना म्हणून आणखी मजबूत होईल आणि आपल्या सर्व संघटीत प्रयत्नांना ते नवीन बळ देणारे ठरेल असे भारताचे मत आहे.
या पावलामुळे अधिकार विकेंद्रित जागतिक व्यवस्थेवरील अनेक देशांचा विश्वास आणखी दृढ होईल.
आपल्या कार्यसंघांनी मिळून विस्तारासाठीची मार्गदर्शक तत्त्वे, मानके, निकष आणि कार्यपद्धती यावर सहमती दर्शवली आहे याचा मला आनंद आहे.
आणि या आधारावर आज आम्ही अर्जेंटिना, इजिप्त, इराण, सौदी अरेबिया, इथिओपिया आणि संयुक्त अरब अमिराती या देशांचे ब्रिक्स मध्ये स्वागत करण्यास सहमत झालो आहोत.
सर्वप्रथम, मी या देशांच्या नेत्यांचे आणि जनतेचे खूप खूप अभिनंदन करतो.
मला विश्वास आहे की या देशांसोबत मिळून आपण आपल्या सहकार्याला नवी गती, नवी ऊर्जा देऊ.
भारताचे या सर्व देशांशी अत्यंत घनिष्ठ संबंध आहेत, अतिशय ऐतिहासिक संबंध आहेत.
ब्रिक्सच्या मदतीने आमच्या द्विपक्षीय सहकार्यामध्ये निश्चितपणे नवीन आयाम जोडले जातील.
ज्या इतर देशांनीही ब्रिक्समध्ये सामील होण्याची इच्छा व्यक्त केली आहे, भारत त्यांनाही भागीदार देश म्हणून सामील होण्याकरिता सहमती निर्माण करण्यात योगदान देईल.
मित्रांनो,
जगातील सर्व संस्थांनी बदलत्या काळातील परिस्थितीनुरूप सुधारणा केल्या पाहिजेत हा ब्रिक्सच्या विस्तार आणि आधुनिकीकरणाचा संदेश आहे
विसाव्या शतकात स्थापन झालेल्या इतर जागतिक संस्थांच्या सुधारणेसाठी एक उदाहरण बनू शकणारे हे एक पाऊल आहे.
मित्रांनो,
आत्ताच माझे मित्र रामाफोसा जी यांनी चंद्र मोहिमेसाठी भारताचे अभिनंदन केले. मला कालपासून येथे जाणवत आहे. प्रत्येकाकडून शुभेच्छांचा वर्षाव होत आहे.
आणि जगभरातही हे यश एका देशापुरते मर्यादित यश नव्हे तर संपूर्ण मानव जगतासाठी महत्त्वाचे यश म्हणून स्वीकारले जात आहे.
आपल्या सर्वांसाठी ही खूप अभिमानाची बाब आहे आणि संपूर्ण जगातून भारतातील शास्त्रज्ञांचा सन्मान होण्याचा प्रसंग आहे.
मित्रांनो,
भारताचे चंद्रयान, काल संध्याकाळी चंद्राच्या दक्षिण ध्रुवावर अलगद उतरले.
हे केवळ भारतासाठीच नाही तर संपूर्ण जगातील वैज्ञानिक समुदायाकरिता एक खूप मोठे यश आहे.
आणि ज्या क्षेत्रात भारताने आपले लक्ष्य निश्चित केले होते, त्या क्षेत्रात यापूर्वी कधीही प्रयत्न झाले नव्हते आणि हा प्रयत्न यशस्वी झाला आहे. त्यामुळे अत्यंत कठीण प्रदेशावर विज्ञानाने आपल्याला पोहोचवले आहे.
हे विज्ञान, वैज्ञानिक यांचे मोठे यश आहे.
या ऐतिहासिक प्रसंगी, तुम्हा सर्वांकडून मला, भारताला, भारतातील वैज्ञानिकांना जे अभिनंदनाचे संदेश लाभले आहेत, त्यासाठी जाहीरपणे मी तुम्हा सर्वांचे, माझ्या वतीने, माझ्या देशवासियांच्या वतीने, माझ्या शास्त्रज्ञांच्या वतीने तुमचे खूप खूप आभार मानतो.
धन्यवाद.
N.Chitale/V.Ghode/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
पंतप्रधान कार्यालय
आशियाई क्रीडा स्पर्धेत 10 मीटर एअर रायफल स्पर्धेत कांस्यपदक जिंकत उल्लेखनीय कामगिरी करणाऱ्या महिला नेमबाज रमिता जिंदालचे पंतप्रधानांनी केले कौतुक
आशियाई क्रीडा स्पर्धा 2022 मध्ये 10 मीटर एअर रायफल महिला  नेमबाजी क्रीडा प्रकारात कांस्यपदक मिळवत उल्लेखनीय कामगिरी केल्याबद्दल, पंतप्रधानांनी नेमबाज रमिता जिंदालचे कौतुक केले आहे.
पंतप्रधानांनी रमिताच्या सर्वोत्कृष्ट कामगिरी देण्याच्या इच्छाशक्तीची दखल घेत, तिने निवडलेल्या खेळात अधिक उंची गाठण्यासाठी तिला शुभेच्छा दिल्या आहेत.
पंतप्रधान कार्यालय
पिंगली व्यंकय्या यांना त्यांच्या जयंतीनिमित्त पंतप्रधानांनी आदरांजली वाहिली
पंतप्रधान नरेंद्र मोदी यांनी पिंगळी व्यंकय्या यांना त्यांच्या जयंती निमित्त आदरांजली वाहिली आहे.
आपल्या ट्वीट मध्ये पंतप्रधान म्हणाले;
“महान पिंगळी व्यंकय्या यांना त्यांच्या जयंती निमित्त मी आदरांजली वाहतो. आपल्याला ज्याचा अत्यंत अभिमान आहे, तो तिरंगा देण्यासाठी त्यांनी केलेल्या प्रयत्नांबद्दल देश त्यांचा कायम ऋणी राहील. तिरंग्यापासून शक्ती आणि प्रेरणा घेऊन आपण देशाच्या प्रगतीसाठी कार्यरत राहुया.”
पंतप्रधान कार्यालय
पंतपधानांनी भारतीय हवाई दलाला स्थापना दिनानिमित्त शुभेच्छा दिल्या
पंतप्रधान नरेंद्र मोदी यांनी भारतीय हवाई दलाला स्थापना दिनानिमित्त शुभेच्छा दिल्या आहेत.
"हवाई दिनानिमित्त भारतीय हवाईदलाच्या सर्व वीर योद्ध्यांना खूप-खूप शुभेच्छा.
तुम्ही केवळ देशाचे आकाशच सुरक्षित ठेवत नाही तर, आपत्कालीन परिस्थितीत मानवतेची सेवा करण्यात अग्रणी भूमिका निभावता. भारतमातेच्या रक्षणासाठी तुमचे साहस, शौर्य आणि समर्पण प्रत्येकाला प्रेरित करणारे आहे", असे पंतप्रधान म्हणाले.
एयर फोर्स डे पर भारतीय वायुसेना के सभी वीर योद्धाओं को बहुत-बहुत बधाई। आप न सिर्फ देश के आसमान को सुरक्षित रखते हैं, बल्कि आपदा के समय मानवता की सेवा में भी अग्रणी भूमिका निभाते हैं। मां भारती की रक्षा के लिए आपका साहस, शौर्य और समर्पण हर किसी को प्रेरित करने वाला है।#AFDay2020 pic.twitter.com/0DYlI7zpe6
— Narendra Modi  October 8, 2020
निती आयोग
'पोषण ज्ञान' नामक पोषणावरील माहितीच्या डिजिटल भांडाराचा नीती आयोगाकडून प्रारंभ
नवी दिल्ली, 13 एप्रिल 2021
आरोग्य आणि पोषणविषयक माहिती देणाऱ्या 'पोषण ज्ञान' नामक राष्ट्रीय स्तरावरील डिजिटल भांडाराचा आज नीती आयोगाने प्रारंभ केला. या उपक्रमामध्ये बिल अँड मेलिंडा गेट्स फाउंडेशन आणि अशोक विद्यापीठातील सामाजिक आणि वर्तनात्मक परिवर्तन केंद्र हेही भागीदार आहेत.
नीती आयोगाचे उपाध्यक्ष डॉ. राजीव कुमार, मुख्य कार्यकारी अधिकारी अमिताभ कांत, महिला आणि बालविकास मंत्रालयाचे सचिव राममोहन मिश्रा आणि अतिरिक्त सचिव डॉ.राकेश सरवल यांनी या कार्यक्रमात आपले विचार मांडले.
पोषण ज्ञान या संकेतस्थळाची निर्मिती हा एक अत्यंत महत्त्वाचा क्षण असल्याचे मत, नीती आयोगाच्या उपाध्यक्षांनी संकेतस्थळाचा प्रारंभ करताना व्यक्त केले. "प्रत्यक्ष कार्यक्षेत्रातील वर्तणूक बदलूनच खरे परिवर्तन प्रत्यक्षात आणता येऊ शकते. भारत हा अन्नाचे स्वतःच्या गरजेपेक्षा अधिक उत्पादन करणारा देश असूनही, येथे प्रचंड कुपोषणही आहे. याचाच अर्थ असा, की वर्तणुकीमध्ये परिवर्तन घडून येण्याची मोठी गरज आहे. हे लक्षात घेऊन आखलेला, पोषण ज्ञान हा अतिशय महत्त्वाचा उपक्रम आहे. पोषण हे पंतप्रधानांनी मांडलेल्या संकल्पनेनुसार जन आंदोलन होण्यासाठी याची मदत होऊ शकेल." असेही डॉ.राजीव कुमार म्हणाले.
भारतातील पोषणविषयक आव्हानाचे सर्वोच्च प्राधान्य नीती आयोगाचे मुख्य कार्यकारी अधिकारी अमिताभ कांत यांनी विशद केले. "जे समाजघटक कुपोषणाला बळी पडू शकतात, उदा- गरोदर स्त्रिया, स्तनदा माता, आणि सहा वर्षांखालील वयाची बालके, यांच्यावर भर देऊन, वर्तणूकविषयक सखोल माहिती देऊन हा प्रश्न सोडवता येईल" असे त्यांनी सांगितले.
महिला आणि बालविकास मंत्रालयाचे सचिव राममोहन मिश्रा यांनी पोषण ज्ञान या संकेतस्थळाच्या स्थापनेचे स्वागत केले. "समाजाची स्थिती सुधारण्यासाठी सहाय्यभूत ठरल्यावर ज्ञानाचा सर्वाधिक उपयोग होतो", असे मत त्यांनी व्यक्त केले.
डॉ.राकेश सरवल यांच्या मार्गदर्शनांतर्गत, पोषण ज्ञान या माहितीभंडाराची संकल्पना विकसित झाली. आरोग्य आणि पोषणाशी संबंधित 14 पैलूंविषयी विविध भाषा, विविध माध्यमे आणि विविध जनसमुदायांसाठी तयार केलेल्या संवादात्मक साहित्यातून हवी ती माहिती शोधून घेण्याची सुविधा यात देण्यात आली आहे. या भांडारासाठीची माहिती आरोग्य आणि कुटुंबकल्याण मंत्रालय आणि महिला व बालविकास मंत्रालय तसेच विकासात्मक कार्य करणाऱ्या संस्थांकडून संकलित करण्यात आली आहे.
पोषण ज्ञान नामक या माहितीभंडारात 'क्राऊडसोर्सिंग' प्रकारची एक विशिष्ट सुविधा देण्यात आली आहे. यामुळे संकेतस्थळावरील माहितीत भर घालण्याचे योगदान देऊ इच्छिणाऱ्या कोणाही व्यक्तीला तसे करता येईल आणि नंतर एका समितीद्वारे त्याचे परीक्षण केले जाईल.
संकेतस्थळाला भेट देण्यासाठी येथे क्लिक करा- https://poshangyan.niti.gov.in/
S.Thakur/J.Waishampayan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 200
कृषी मंत्रालय
केंद्रीय कृषीमंत्री तोमर यांच्या हस्ते “कृषी निवेश पोर्टल”चे उद्घाटन
सरकारने महिला शेतकऱ्यांच्या सबलीकरणावर संपूर्ण लक्ष केंद्रित केले आहे: मेलिंडा गेट्स यांच्यासमवेतच्या बैठकीत केंद्रीय मंत्री तोमर यांचे प्रतिपादन
नवी दिल्ली, 5 डिसेंबर 2022
केंद्रीय कृषी आणि शेतकरी कल्याण मंत्री नरेंद्र सिंह तोमर यांनी आज नवी दिल्ली येथे बिल आणि मेलिंडा गेट्स फौंडेशन या संस्थेच्या सह-अध्यक्ष मेलिंडा गेट्स यांच्यासमवेत बैठक घेऊन चर्चा केली. या बैठकीत, केंद्रीय कृषी आणि शेतकरी कल्याण मंत्रालयाने तयार केलेल्या कृषीविषयक गुंतवणूकीसंदर्भातले “कृषी निवेश पोर्टल पोर्टल”चे तोमर यांनी उद्घाटन केले. यावेळी ते म्हणाले की पंतप्रधान नरेंद्र मोदी यांच्या नेतृत्वाखाली, केंद्र सरकारने महिला शेतकऱ्यांच्या कल्याणावर संपूर्ण लक्ष केंद्रित केले आहे.
देशातील कृषी क्षेत्रासमोर अनेक आव्हाने उभी आहेत आणि त्यांना तोंड देण्यासाठी पंतप्रधान नरेंद्र मोदी यांच्या नेतृत्वाखालील केंद्र सरकार सातत्याने प्रभावीपणे कार्य करत आहे असे ते म्हणाले. आपल्या देशात लहान शेतकऱ्यांची संख्या जास्त असल्यामुळे त्यांचे बळ वाढवले तर कृषी क्षेत्राचे सामर्थ्य वाढेल आणि त्यातून कृषी उत्पादन देखील वाढेल असा सरकारचा विश्वास असल्यामुळे सरकार त्या दिशेने कार्य करत आहे अशी माहिती केंद्रीय मंत्री तोमर यांनी दिली. ते म्हणाले की कृषी क्षेत्रातील गुंतवणुकीचे प्रमाण आणखी वाढवण्याच्या उद्देशाने सरकारने आत्मनिर्भर भारत अभियानाअंतर्गत कृषी आणि संबंधित क्षेत्रासाठी दीड लाख कोटी रुपयांच्या विशेष पॅकेजची तरतूद केली आहे. 1 लाख कोटी रुपयांच्या पायाभूत सुविधा निधीसह या संदर्भातील तरतुदींच्या अंमलबजावणीवर काम सुरु आहे. या तरतुदी लागू झाल्यानंतर भारतीय कृषी क्षेत्राला नवजीवन मिळेल अशी ग्वाही केंद्रीय मंत्री तोमर यांनी दिली.
तोमर म्हणाले की भारताच्या कृषी क्षेत्रात देखील मोठ्या प्रमाणात महिला कार्यरत आहेत. त्यांची संख्या आणखी वाढवण्यासाठी तसेच त्यांच्या सातत्यपूर्ण प्रगतीसाठी, केंद्रीय ग्रामविकास मंत्रालय देखील महिला शेतकऱ्यांच्या सक्षमीकरणाची योजना राबवीत आहे. या योजनेत, केंद्रीय कृषी मंत्रालयाची भागीदारी आहे. “कृषी निवेश पोर्टल” अर्थात “कृषीविषयक गुंतवणूक पोर्टल” हे कृषी क्षेत्रातील गुंतवणुकीच्या संदर्भात महत्त्वाचा टप्पा ठरेल असा विश्वास त्यांनी व्यक्त केला. ते म्हणाले की कृषी क्षेत्रात गुंतवणूक करणाऱ्यांसाठी कृषी आणि तत्सम क्षेत्रांशी संबंधित विभागांनी राबवलेल्या विविध सरकारी योजनांचा लाभ घेण्यासाठी हे केंद्रीकृत एकल पोर्टल असेल. गुंतवणूकदारांसाठी हे फार सुलभ पोर्टल असेल आणि त्यांना याच्या वापरापासून मोठा लाभ मिळेल.
मेलिंडा गेट्स म्हणाल्या की कृषी मंत्रालयासह काम करणे त्यांच्यासाठी आनंदाचे आहे. त्यांच्या संस्थेच्या कार्यात महिला शेतकऱ्यांना अधिकाधिक प्रमाणात सामावून घेतल्या जाव्यात असे त्या म्हणाल्या. त्यांची संस्था जगातील अनेक देशांमध्ये कार्यरत असून भारतात त्यांना उत्तम अनुभव आला असे मेलिंडा यांनी सांगितले.N.Chitale/S.Chitnis/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 139
शिक्षण मंत्रालय
पंतप्रधान विशेष शिष्यवृत्ती योजनेअंतर्गत एआयसीटीई कडून देखभाल भत्ता म्हणून 20,000 रुपये दिले जाणार
एआयसीटीई चा जम्मू-काश्मीर आणि लद्दाख च्या विद्यार्थ्यांना मदतीचा हात, 20,000 रुपयांचा देखभाल भत्ता जाहीर
जम्मू काश्मीर आणि लद्दाखच्या विद्यार्थ्यांना मदतीचा हात देत, अखिल भारतीय तंत्रज्ञान शिक्षण परिषद- एआयसीटीसी ने पंतप्रधान विशेष शिष्यवृत्ती योजनेअंतर्गत विद्यार्थ्यांना 20,000 रुपयांचा पहिला हप्ता देखभाल भत्ता स्वरुपात देण्याचा निर्णय घेतला आहे. या विद्यार्थ्यांना ऑनलाईन स्वरूपात शिक्षण पूर्ण करता यावे, यादृष्टीने हा भत्ता दिला जाणार आहे.
प्रधानमंत्री विशेष शिष्यवृत्ती योजनेअंतर्गत जम्मू-कश्मीर आणि लद्दाखच्या युवकांना दोन प्रकारे शिष्यवृत्ती दिली जाते.यात शैक्षणिक शुल्क आणि देखभाल भत्ता दिला जातो. एआयसीटीई ने शैक्षणिक वर्ष 2020-21 साठी सर्व शिक्षण संस्थांना संपूर्ण शैक्षणिक शुल्काची रक्कम शिष्यवृत्ती म्हणून वितरीत केली आहे. शैक्षणिक वर्ष 2019-20 साठी योजनेच्या मार्गदर्शक तत्वांनुसार पूर्ण देखभाल भत्ता ही शिष्यवृत्तीच्या स्वरूपात देण्यात आला आहे.
कोविड-19 मुळे देशभरातील शिक्षणसंस्था बंद होत्या आणि ऑनलाईन वर्ग सुरु होते.या काळात विद्यार्थ्यांना वसतीगृहे आणि भोजनाचा खर्च येत नसल्यामुळे पुन्हा शिक्षणसंस्था प्रत्यक्षात सुरु होईपर्यंत,देखभाल भत्ता थांबवण्याचा निर्णय घेण्यात आला.
मात्र, विद्यार्थ्यांना ऑनलाईन शिक्षण घेता यावे यासाठी मदत करण्याच्या दृष्टीने त्यांना देखभाल भत्ता म्हणून 20,000
रुपयांची आर्थिक मदत दिली जाणार आहे. जुलै ते डिसेंबर या सत्रात शिकणाऱ्या सर्व लाभार्थी विद्यार्थ्यांना ही रक्कम दिली जाईल. विद्यार्थी पुन्हा शिक्षणसंस्थांमध्ये येऊ लागल्यावर त्यांना देखभाल भत्याची उर्वरित रक्कम दिली जाईल.
सामाजिक न्याय आणि सबलीकरण मंत्रालय
यांत्रिकीकृत स्वच्छतेसाठी राष्ट्रीय कृती योजनेची  परिसंस्था
मैला वाहून नेणा-यांच्या कामाचे स्वरूप बदलून पुनर्वसन करण्याचे योजनेचे उद्दिष्ट्य
हाताने मैला उचलणाऱ्यांच्या  पुनर्वसनासाठी स्वयंरोजगार योजना आखण्यात आल्या आहेत आणि त्याचबरोबर इतर प्रयत्नांद्वारे, हाताने मैला उचलणाऱ्यांची संख्या कमी करणे आणि ही प्रथा संपुष्टात आणण्याचा प्रयत्न सरकार ‘नमस्ते’ या राष्ट्रीय कृती योजनेतून करणार आहे. गटारे आणि सेप्टिक टाक्यांच्या धोकादायक साफसफाईमुळे गटार/सेप्टिक टाकी संबंधित कामे करताना कर्मचारी बांधवांचा मृत्यू झाल्याच्या वेळोवेळी बातम्या येत असतात. अशी प्रकरणे सर्वोच्च न्यायालयाच्या आदेशानुसार 10 लाख रुपयांच्या भरपाईसाठी संबंधित राज्य सरकारकडे विचारात घेतली जातात. धोकादायक साफसफाई दूर करण्यासाठी, गटार आणि सेप्टिक टँक कामगारांचे मृत्यू थांबवण्यासाठी आणि त्यांची सुरक्षा आणि सन्मान सुनिश्चित करण्यासाठी, सामाजिक न्याय आणि सक्षमीकरण मंत्रालय  आणि गृहनिर्माण आणि शहरी व्यवहार मंत्रालय  यांनी संयुक्तपणे "यांत्रिकीकृत स्वच्छतेसाठी राष्ट्रीय कृती योजना परिसंस्था’’ -  तयार केली आहे. ही योजना 2025-26 पर्यंतच्या तीन वर्षांमध्ये 349.70 कोटी रुपयांच्या खर्चासह देशातील सर्व 4800 पेक्षा जास्त शहरी स्थानिक स्वराज्य संस्थांमध्ये राबविण्यात येणार आहे.
नमस्ते योजनेतील घटक :
1. निर्देशित कुशल कामगारांचे  प्रोफाईल: NAMASTE मध्ये गटार/सेप्टिक टँक कामगारांच्या संक्षिप्त प्रोफाइलिंगची कल्पना आहे. निर्देशित कुशल कामगारांची यादी संबंधित शहरी स्थानिक स्वराज्य संस्थांकडून प्राप्त केली जाईल आणि त्यानंतर त्यांचे तपशीलवार प्रोफाइलिंग शिबिरांद्वारे केले जाईल.
2. निर्देशित कुशल कामगारांना व्यावसायिक सुरक्षा प्रशिक्षण आणि वैयक्तिक संरक्षणात्मक उपकरणे  संचाचे वितरण.
3. धोकादायक स्वच्छता कार्यांसाठी स्वच्छता प्रतिसाद तुकड्यांना  सुरक्षा उपकरणांसाठी सहाय्य.
4. आरोग्य विमा योजनेच्या लाभांचा विस्तार करणे: ओळखल्या गेलेल्या निर्देशित कुशल कामगारांना आणि त्यांच्या कुटुंबियांना सुरक्षाछत्र प्रदान करण्यासाठी, त्यांना आयुष्मान भारत- प्रधानमंत्री जन आरोग्य योजना  या अंतर्गत समाविष्ट केले जाईल. हाताने मैला उचलणाऱ्यां आणि निर्देशित कुशल कामगारांच्या कुटुंबांसाठी आयुष्मान भारत- प्रधानमंत्री जन आरोग्य योजनेचा हप्ता "नमस्ते" अंतर्गत भरला जाईल.
5. उपजीविका सहाय्य: कृती आराखडा यांत्रिकीकरण आणि उद्योग विकासाला चालना दिली जाईल.
6. यादीत समाविष्ट हाताने मैला उचलणाऱ्या कामगारांच्या आणि त्यांच्यावर अवलंबितांना 3000 रुपयांच्या मासिक विद्यावेतनसह दोन वर्षांपर्यंत कौशल्य विकास प्रशिक्षण दिले जाईल.
7. सामाजिक न्याय आणि सक्षमीकरण मंत्रालय आणि गृहनिर्माण आणि शहरी व्यवहार मंत्रालय यांच्या कार्यक्रमांचे अभिसरण: निर्देशित कुशल कामगारांची सुरक्षा ही सामाजिक न्याय आणि सक्षमीकरण मंत्रालय आणि गृहनिर्माण आणि शहरी व्यवहार मंत्रालय यांची संयुक्त जबाबदारी आहे.
8. आयईसी मोहीम: नमस्ते मोहिमेच्या प्राधान्य क्रमाबद्दल जागरूकता पसरवण्यासाठी शहरी स्थानिक स्वराज्य संस्था आणि राष्ट्रीय सफाई कर्मचारी वित्त आणि विकास महामंडळद्वारे संयुक्तपणे मोठ्या मोहिमा हाती घेतल्या जातील.
9. एमआयएस आणि वेबसाइट: नमस्तेसाठी समर्पित वेबसाइटच्या मदतीने मजबूत एमआयएस अंमलबजावणी आणि देखरेख केली जाईल.
मागील 9 वर्षांमध्ये हाताने मैला उचलणाऱ्यांच्या पुनर्वसनासाठी स्वयंरोजगार योजनेअंतर्गत मिळवलेल्या खालील यशासाठीची माहिती देण्यासाठी लिंक तयार केली गेली आहे.
विशेष वैशिष्ट्यांसाठी लिंक, नमस्ते योजना लागू करण्यासाठी, राज्ये/केंद्रशासित प्रदेश आणि शहरी स्थानिक स्वराज्य संस्थाद्वारे पुढील कारवाई करणे आवश्यक आहे:
दूरसंचार आणि माहिती तंत्रज्ञान मंत्रालय
हर घर तिरंगा अभियान साजरे करण्यासाठी भारतीय टपाल खाते 1.6 लाख टपाल कार्यालयांच्या माध्यमातून राष्ट्रध्वजाची विक्री करणार
नवी दिल्ली, 1 ऑगस्ट 2023
देशवासियांच्या हृदयात राष्ट्रभक्तीची भावना रुजवण्यासाठी आणि भारताच्या वाटचालीबाबत अभिमान जागृत करण्यासाठी केंद्र सरकारने स्वातंत्र्याच्या अमृतमहोत्सवाच्या  अंतर्गत हर घर तिरंगा अभियान सुरु केले. वर्ष 2022 मध्ये देशातील 23 कोटी घरांतील नागरिकांनी घरावर प्रत्यक्ष स्वरुपात तिरंगा फडकवला तर सहा कोटी लोकांनी एचजीटी संकेतस्थळावर त्यांचे सेल्फी फोटो अपलोड करुन हे अभियान मोठ्या प्रमाणात यशस्वी केले. टपाल विभागाने  हे अभियान देशाच्या कानाकोपऱ्यात पोहोचवले आणि देशाच्या अत्यंत दुर्गम कोपऱ्यात देखील राष्ट्रध्वज उपलब्ध होईल याची सुनिश्चिती केली.
हा जोम आणि देशभक्तीची भावना यांचा अशाच प्रकारे अविष्कार करण्यासाठी, भारत सरकार यावर्षी देखील 13-15 ऑगस्ट 2023 या काळात हर घर तिरंगा अभियानाचे आयोजन करत आहे. या अभियानाला पाठबळ देण्यासाठी देशातील 1.6 लाख टपाल कार्यालयांच्या जाळ्याचा उपयोग करुन घेण्याचा आणि या अभियानाअंतर्गत देशातील सर्व टपाल कार्यालयांमध्ये राष्ट्रध्वज उपलब्ध होतील याची खात्री करून घेण्याचा निर्णय घेण्यात आला आहे.
टपाल कार्यालयांमध्ये लवकरच राष्ट्रध्वजांची विक्री सुरु होईल आणि नागरिकांना त्यांच्या जवळच्या टपाल कार्यालयात जाऊन ध्वज खरेदी करता येतील. नागरिकांना टपाल खात्याच्या www.epostoffice.gov.in या संकेतस्थळाला भेट देऊन त्यावरील ई-टपाल सुविधेच्या माध्यमातून राष्ट्रध्वजाची खरेदी करता येईल.
राष्ट्रीयदृष्ट्या महत्त्वाच्या या कार्यक्रमाशी देशातील नागरिक जोडले जावेत या उद्देशाने टपाल कार्यालये विविध जागरुकता उपक्रम  देखील आयोजित करणार आहेत. नागरिकांना या उपक्रमांमध्ये सहभागी होऊन नव्या भारताच्या या महान कार्यक्रमाचा भाग होता येईल.
नागरिक त्यांच्या घरावर तसेच कार्यालयांवर फडकवलेल्या राष्ट्रध्वजासह सेल्फी फोटो काढून #IndiaPost4Tiranga, #HarGharTiranga, #HarDilTiranga या हॅशटॅगसह समाजमाध्यमांवर अपलोड करू शकतील.
S.Patil/S.Chitnis/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 69
उपराष्ट्रपती कार्यालय
उपराष्ट्रपतींनी नद्या आणि जलाशयांच्या पर्यावरणीय महत्वाबाबत लोकांना जाणीव करून देण्याच्या गरजेवर दिला भर
लोकांना जलाशय प्रदूषित न करण्याचे केले आवाहन
नवी दिल्ली, 20 ऑगस्ट 2021
उपराष्ट्रपती एम. वेंकैया नायडू यांनी नद्या आणि जलाशयांच्या पर्यावरणीय महत्वाबाबत लोकांना जाणीव करून देण्याच्या गरजेवर भर दिला आणि जलसाठे प्रदूषित न करण्याचे आवाहन केले.
कर्नाटकातील बल्लारी जिल्ह्यातील होस्पेट येथील तुंगभद्रा धरणाला भेट दिल्यानंतर एका फेसबुक पोस्टमध्ये, उपराष्ट्रपतींनी भावी पिढ्यांसाठी आपल्या मर्यादित जलसंसाधनांचे जतन आणि संवर्धन करण्याची गरज अधोरेखित केली. ते म्हणाले, "नदीचे स्वतंत्र अस्तित्व आहे आणि आपण तिची शुद्धता आणि पावित्र्य अबाधित ठेवण्याचा संकल्प करूया."
सर्व शेतकऱ्यांना सिंचन सुविधा पुरवण्याच्या गरजेचा पुनरुच्चार करत नायडू म्हणाले की, शेतकऱ्याचा मुलगा म्हणून शेतीसाठी पाण्याचे महत्त्व आपण जाणतो.
तुंगभद्रा धरण आणि त्याच्या नैसर्गिक परिसराचा उल्लेख करताना नायडू म्हणाले की, निसर्गाच्या ‘विराट स्वरूप’ची भव्यता आणि विशालता पाहून ते भारावून गेले.
M.Chopade/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 161
पंतप्रधान कार्यालय
मुंबईच्या जूहू किनाऱ्यावर आयोजित क्लिनथॉन ह्या स्वच्छता मोहिमेचे पंतप्रधानांनी केले कौतुक
मुंबईच्या जूहू चौपाटीवर आयोजित करण्यात आलेल्या क्लिनथॉन ह्या स्वच्छता मोहिमेचे कौतूक करणारे डॉ जितेंद्र सिंह यांचे ट्वीट पंतप्रधान नरेंद्र मोदी यांनी शेअर केले असून, ह्या कामाचे त्यांनी कौतूक केले आहे. ह्या क्लिनथॉन मोहिमेत सहभागी झालेल्या सर्वांचे कौतुक करत, आपले किनारे स्वच्छ ठेवण्यासाठी आपण प्रयत्न करणे किती आवश्यक आहे, यावर पंतप्रधानांनी भर दिला आहे.
"कौतुकास्पद...ह्या मोहिमेत सहभागी असणाऱ्या सर्वांचे कौतूक आहे.
भारताला एक मोठा आणि अतिशय सुंदर किनारा लाभला असून, आपण आपले किनारे स्वच्छ ठेवण्यावर लक्ष देणे आवश्यक आहे.”
असं पंतप्रधानांनी आपल्या ट्वीट मध्ये म्हटलं आहे.
|
|
- India's Active Caseload further declines to 7,60,019
- Active Cases lowest after 74 days
- India reported 60,753 Daily New Cases in the last 24 hours
- 2,86,78,390 Total Recoveries across the country so far
- 97,743 patients recovered during the last 24 hours
- Daily recoveries continue to outnumber Daily New Cases for 37th consecutive day
- Recovery Rate increases to 96.16%
- Weekly Positivity Rate remains below 5%, currently at 3.58%
- Daily positivity rate at 2.98%, less than 5% for 12 consecutive days
- 27.23 Cr. Vaccine Doses administered so far under Nationwide Vaccination Drive
#Unite2FightCorona
#IndiaFightsCorona
नवी दिल्ली/मुंबई, 19 जून 2021
आरोग्य मंत्रालयाची कोविड-19 घडामोडींवरील माहिती
भारतात उपचाराधीन दैनंदिन नव्या रुग्णसंख्येत सातत्याने घट झाल्याची नोंद झाली आहे. भारतात गेल्या 24 तासात 60,753 दैनंदिन नव्या रुग्णांची नोंद झाली आहे.
आता सलग 12 व्या दिवशी 1 लाखांपेक्षा कमी दैनंदिन नवीन रूग्णांची नोंद झाली आहे. केंद्र सरकार सहित राज्ये/केंद्रशासित प्रदेशातील सरकारांच्या सातत्यपूर्ण आणि एकत्रित प्रयत्नांमुळे हे साध्य झाले आहे.
भारतात सक्रीय कोविड रुग्णांच्या संख्येत सतत घसरण दिसून येत आहे. देशातील सक्रीय कोविड रुग्णांची संख्या आज 7,60,019 आहे. सक्रिय रुग्णांची गेल्या 74 दिवसांतील ही सर्वात कमी संख्या आहे. गेल्या 24 तासांत सक्रिय रुग्णसंख्येत एकूण 38,637 ने घट झाली आणि देशातील सध्याची सक्रीय रुग्णसंख्या आतापर्यंतच्या एकूण कोविड बाधित रुग्णसंख्येच्या केवळ 2.55% इतकी आहे.
देशातील अधिकाधिक लोक कोविड-19 आजारातून बरे होत असल्यामुळे देशात दैनंदिन पातळीवर नव्याने रोगमुक्त होणाऱ्यांची संख्या आता सलग 37 व्या दिवशी नव्या बाधितांपेक्षा अधिक असल्याचे दिसून आले आहे. गेल्या 24 तासांत 97,743 रुग्ण कोविडमुक्त झाले असल्याची नोंद झाली. गेल्या 24 तासांत दैनंदिन पातळीवर नव्याने रुग्णांच्या तुलनेत 37 हजारांहून अधिक  व्यक्ती कोविडमुक्त झाल्या. महामारीच्या सुरुवातीपासून आतापर्यंत कोरोना आजार झालेल्यांपैकी 2,86,78,390 व्यक्ती कोविड -19 मधून पूर्णपणे बऱ्या झाल्या आहेत आणि गेल्या 24 तासांत 97,743 रुग्ण रोगमुक्त झाले आहेत त्यामुळे आता एकूण रोगमुक्ती दर 96.16%, झाला असून या दरात सतत वाढ होत असल्याचे दिसून येत आहे.
देशभरात कोविड चाचण्यांची क्षमता सातत्याने वाढविण्यात येत असून गेल्या 24 तासांत देशात एकूण 19,02,009 चाचण्या करण्यात आल्या. भारतात आतापर्यंत एकूण 38 कोटी 92 लाखांहून अधिक  चाचण्या करण्यात आल्या आहेत. एकीकडे देशात चाचण्यांचे प्रमाण वाढविले जात असतानाच दुसरीकडे साप्ताहिक पॉझिटीव्हिटी दरात सतत घसरण दिसून येत आहे. साप्ताहिक पॉझिटीव्हिटी दर सध्या 3.58% असून दैनंदिन पॉझिटीव्हिटी दर आज 2.98% इतका आहे. हा दर सलग 12 व्या दिवशी 5% हून कमी राहिला आहे.
भारतात आतापर्यंत कोविड-19 प्रतिबंधक लसीच्या एकूण 27 कोटी 23 लाख मात्रा दिल्या गेल्या आहेत. आज सकाळी 7 वाजता प्राप्त झालेल्या तात्पुरत्या अहवालानुसार, देशात 37,48,147 सत्रांद्वारे कोविड प्रतिबंधक लसीच्या एकूण 27,23,88,783 मात्रा देण्यात आल्या आहेत. गेल्या 24 तासांत एकूण 33,00,085 लसींच्या मात्रा देण्यात आल्या.
इतर अपडेट्स :
Important TweetsJaydevi PS/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com